রহমত, বরকত, মাগফিরাতের মাস পবিত্র রমজানে বিশ্ব মুসলিম যখন সিয়াম সাধনারত, ঠিক সেই মুহূর্তে ইসরাইলি বিমান হামলায় মুসলমানদের রক্তে রঞ্জিত হচ্ছে পবিত্র ফিলিস্তিন। রোজা শেষে পবিত্র ঈদুল ফিতরের আনন্দকে সামনে রেখে শিশু, কিশোর, তরুণদের মাঝে যখন উচ্ছ্বসিত পরিবেশ ঠিক তখনই সে আনন্দকে ম্লান করে দিয়ে ফিলিস্তিনের মুসলমানরা তাদের সন্তানদের ক্ষতবিক্ষত লাশ নিয়ে দৌড়াচ্ছে হাসপাতালের দিকে। মানুষের মর্মান্তিক মৃত্যু ফিলিস্তিনের আকাশকে ভারী করে তুলেছে। একই পরিবারের ১৮ জন সদস্য অত্যন্ত নির্মমভাবে শহীদ হয়েছে। এ হামলা ২০১২ সালের ইসরাইলি হামলার চেয়েও বীভৎস। ইসরাইলের বর্বর হামলার শিকার হয়ে কোন মতে জীবন বাঁচাতে হিমশিম খেতে হচ্ছে মুসলমানদের।